AlexejDobrolubov/national_council_slovak_2010 huggingface dataset:
22. schôdza NR SR - 2.deň - B. popoludní
Dátum: 2011-09-07
Poslanec: Chren, Martin (SaS)
Druh vystúpenia: Vystúpenie v rozprave

Ďakujem veľmi pekne. Vážený pán predsedajúci, vážený pán minister, chcel by som len veľmi stručne k návrhu zákona z dielne ministerstva hospodárstva a doplniť jednu rovinu veľmi dôležitú, a to rovinu zahraničnopolitickej bezpečnosti, ktorej sa tento zákon dotýka. Je vždy dôležité, aby štát prostredníctvom svojej politiky dokázal zabezpečiť, aby transfery zbraní a iných výrobkov obranného priemyslu nerozvíjali vojenské možnosti, ktoré podkopávajú medzinárodnú a regionálnu bezpečnosť a stabilitu a aby nemohli byť zneužívané na takýto účel. Aj ako člen Zahraničného výboru Národnej rady som veľmi rád, že tento návrh právnej normy práve tento účel napĺňa. Návrh zákona jednak dovoľuje obchodovať s výrobkami obranného priemyslu len tým fyzickým alebo právnickým osobám, ktorým bolo vydané povolenie na obchodovanie s výrobkami obranného priemyslu, pričom doterajšia právna úprava umožňovala výrobcovi vojenského materiálu aj bez toho, aby vlastnil povolenie na obchodovanie s vojenským materiálom, nakupovať a predávať na území Slovenskej republiky akýkoľvek vojenský materiál, čo značne komplikovalo kontrolný mechanizmus nakladania s vojenským materiálom, zároveň oceňujem, že tento návrh zákona reaguje aj na schválenú novelu zákona č. 575/2001 Z. z. o organizácii činnosti vlády a o organizácii ústrednej štátnej správy v znení neskorších predpisov, v zmysle ktorého v súlade s § 40m prešli kompetencie v oblasti obchodovania s vojenským materiálom z Ministerstva obrany Slovenskej republiky na ministerstvo hospodárstva. Na základe tejto zmeny sa totiž Ministerstvo obrany Slovenskej republiky nemalo možnosť vyjadrovať k žiadostiam o vydanie povolenia na obchodovanie s vojenským materiálom a k žiadostiam o vydanie licencií na zahraničnoobchodnú činnosť. Napriek tomu viem, že sa Ministerstvo hospodárstva Slovenskej republiky vždy snažilo konzultovať veci aj s ministerstvom obrany, avšak nad rámec zákona. A práve táto novela, táto právna norma umožňuje urobiť tento proces oficiálnym a zapojiť do kontroly obchodovania s vojenským materiálom opäť aj ministerstvo obrany. Ďakujem veľmi pekne a pevne verím, že aj tieto dodatočné argumenty budú dôvodom na to, aby bol tento zákon v Národnej rade schválený.
20. schôdza NR SR - 8.deň - B. popoludní
Dátum: 2011-07-11
Poslanec: Chren, Martin (SaS)
Druh vystúpenia: Vystúpenie s faktickou poznámkou

Ďakujem veľmi pekne. Vážená pani kolegyňa, ďakujem veľmi pekne za osvieženie pamäti. Tiež sa tento vtip dostal ku mne na facebooku pred niekoľkými týždňami. Naozaj by som bol veľmi rád môcť si tak overiť jeho pravosť a pravdivosť. Každopádne mám len jednu takú poznámku k tomu. Keď som počúval tie jednotlivé pravidlá, snáď s výnimkou toho kúrenia v peci, ktoré je dnes neaktuálne, a čítania Biblie na pracovisku, zostal som presvedčený, že na Slovensku by sa našli milióny občanov, ktoré by boli vďačné, keby museli úradníci, a nechcem sa dotknúť žiadnych ani z mojich exkolegov na ministerstve hospodárstva, z ktorých mnohí odvádzajú kvalitnú prácu, ale nájdu sa medzi nimi aj takí úradníci, ktorým by to nezaškodilo, rešpektovať takéto pravidlá a možno, keďže sa jedná o úradníkov, a nie o zamestnancov v tomto príklade, byť aj vďační nie svojmu principálovi, ale všetkým tým daňovým poplatníkom, ktorí ich financujú a z ktorých daní dostávajú svoj plat. Ďakujem.
20. schôdza NR SR - 8.deň - A. dopoludnia
Dátum: 2011-07-11
Poslanec: Chren, Martin (SaS)
Druh vystúpenia: Vystúpenie s faktickou poznámkou

Ďakujem veľmi pekne. Vážený pán kolega Brocka, na úvod by som chcel povedať, že si veľmi vážim vašu prácu, ktorú dlhodobo v parlamente vykonávate, a že si vážim aj váš názor, napriek tomu, že s ním nemôžem súhlasiť. Nemôžem s ním súhlasiť ani svetonázorovo, ani vecne kvôli jeho dopadom. Predrečníci, páni poslanci Kaník, Droba, Fořt, už vysvetlili mnohé negatívne dopady. Vecný problém tohto zákona je v tom, že rieši problém, ktorý v skutočnosti neexistuje. Je to ako nafukovanie bubliny, tvrdenie, že máme na Slovensku problém, lebo nejaký zlí vykorisťovatelia nútia ľudí pracovať vtedy, keď tí ľudia by radšej boli so svojimi rodinami. Ale keď sa pozrieme na skutočnosť, tak vidno, že naozaj tomu tak nie je. Naopak, skutočne, realita hovorí o tom, že o prácu cez víkend, o prácu s príplatkom je veľký záujem, že samotní ľudia vyhľadávajú takúto prácu, pretože hlavne v zaostalejších regiónoch si tak môžu privyrobiť. Svetonázorový problém je však v tom, že aj vo vašom prejave padalo niekoľko veľmi silných slov. Dávali sa tam do protikladu morálka a konzum a podobne. V skutočnosti je však táto záležitosť o tom, že dávame do protikladu slobodnú vôľu ľudí a vôľu politikov, že sa pozeráme na to, či politici majú byť tí, ktorí sú presvedčení, že vedia sami, čo je pre ľudí dobré, oveľa lepšie. než to tí ľudia vedia o sebe povedať oni sami. Je to o tom, či si povieme, že my, politici, máme patent na pravdu a máme ľuďom predpisovať, ako majú žiť, ako majú tráviť svoje víkendy, ako majú robiť svoj rodinný život. Ak sa zhodneme na tom, že človek má slobodnú vôľu od Boha, potom by sme mali akceptovať aj zodpovednosť za jeho vlastné konanie a činy a nemali by sme sa tváriť, že my sme tí, ktorí majú patent na pravdu a budú predpisovať ľuďom, ako majú žiť.
20. schôdza NR SR - 6.deň - B. popoludní
Dátum: 2011-07-07
Poslanec: Chren, Martin (SaS)
Druh vystúpenia: Vystúpenie s faktickou poznámkou

206. Ďakujem veľmi pekne. Milý a ctený pán kolega, len jednu poznámku by som chcel povedať, ak aj bolo niečo vecné vo vašom vystúpení a niečo, čo naozaj dáva zmysel a je obsahovo dôležité, opäť ste to úplne zabili tým divadlom okolo toho a tým, že v podstate asi okrem vašich kolegov z poslaneckého klubu neviem nájsť jediného človeka v tomto parlamente, ktorého by ste za tých sedem minút vystúpenia nedokázali a nestihli uraziť. Možno, keby sme dokázali diskutovať vecne, bez všetkých týchto kudrliniek, urážok, narážok a takýchto slovných prestreliek a výmen, možno aj ľudia na Slovensku by boli viac hrdí na tento parlament. Ďakujem.
28. schôdza NR SR - 2.deň - B. popoludní
Dátum: 2012-02-01
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

Ja nechcem skĺznuť do nejakej takejto prestrelky, lebo to mi za to nestojí. Ja som vo svojich názoroch konzistentný. A keď vytýkam niečo Jahnátkovi v roku 2007, tak nemôžem súhlasiť s vaším návrhom, ktorý ste dali či na jeseň 2010 alebo na jar 2011. Áno, zmenili zákon a vymenili komplet regulačnú radu. A vy ste chceli urobiť čo? Presne to isté, dokonca ešte minister hospodárstva mal menovať šéfa Úradu pre reguláciu sieťových odvetví. Veď trošku si to porovnajte, že medzi vami nie je žiadny rozdiel, ale Jahnátek si nedovolil aby šéfa úradu menoval minister hospodárstva, čo i len dočasného. Toľko si Jahnátek nedovolil. Ale vy s Miškovom ste si to dovolili. Páni, hádam ste nechceli odo mňa aby som za tento návrh zákona hlasoval? Ja som vám vopred, ešte to nebolo v Národnej rade, povedal, že za tento váš návrh zákona, nezahlasujem. Ja som konzistentný. Ani som nezahlasoval zaň.
28. schôdza NR SR - 2.deň - B. popoludní
Dátum: 2012-02-01
Poslanec: Janiš, Stanislav (SDKÚ – DS)
Druh vystúpenia: Vystúpenie v rozprave

Ja to určite stihnem a možnože treba urobiť predel tejto prestrelky. Dve také základné poznámky. Hospodársky výbor či rokoval, nerokoval, prečo nerokoval. Pre mladých pánov poslancov zo SaS-ky, politika v Národnej rade a vo vláde platí jedna zásada, väčšinu si vždy musí udržať koalícia. Ani my, keď sme boli v opozícii, sme im kvórum nikdy nerobili. (Potlesk.) Chýba vám ešte trošku z takej skúsenosti. Na nich sa nevyhovárajte, treba sa vyhovárať na kolegov z vládnej koalície, bývalej, ktorí neboli na výbore. Ani sme v opozícii štyri roky, to musím férovo povedať, na hospodárskom výbore nikdy nerobili kvórum. Akonáhle ich bolo menej, my sme sa zdvihli a odišli. Je to legálna obštrukcia, chlapci, vládnete, vy tu musíte mať svojich ľudí. To je toľko k tomu, aby sme sa nevyhovárali, či to byť musí alebo nemusí. Chyba je na našej strane, na bývalej koalícii, že sme neboli kompletní a že sme nemohli ani rokovať. Úsmevne mi pripadá, ako si SaS-ka so SMER-om vytýkajú, kto viac si sprivatizoval ÚRSO, či to bol SMER v roku 2007 alebo SaS-ka troma nepodarenými návrhmi zákonov od jesene 2010 až doteraz. Čo sa týka ovládnutia ÚRSO a návrhov zákonov, vy dvaja si kľudne môžete podať ruky. Ťahá ich ovládnutie ÚRSO a vás tri návrhy, Jahnátek je amatér voči vašim návrhom, ja vám to zajtra presne poviem, to, čo ste vy ste chceli, aké návrhy ste predkladali. Takže úsmevne mi pripadá, keď vy dvaja si vytýkate niečo o ÚRSO, či je to koaličné alebo opozičné, alebo smerácke. V roku 2007 si sprivatizoval ÚRSO minister Jahnátek, odtiaľto som to povedal, ale oproti tomu, ako ste chceli sprivatizovať vy ÚRSO, tak Jahnátek je úplne amatér. A zajtra vám to pekne na faktoch, páni, vysvetlím. Dobre?
28. schôdza NR SR - 2.deň - B. popoludní
Dátum: 2012-02-01
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

Ja len dve veci. Prvá vec, ku kolegovi Chrenovi. Stačí si pozrieť Pravdu asi tri dni dozadu a zacitovať štátneho tajomníka ministerstva hospodárstva. Ja ti ho zacitujem, pán kolega: „Prípravu skomplikovalo spustenie rokovaní o eventuálnom vstupe českého investora do SPP.“ To je ako odpoveď, prečo to je až teraz a nebolo to skôr. Dobre, takže ja som iba čerpal z toho. A vyrazilo mi to dych, že štátny tajomník si dovolí povedať, že rokujú, o skomplikovaní rokovania, že niekto chce vstúpiť do SPP či percentom, či tridsiatimi, či päťdesiatimi percentami. Jednalo sa že vraj o nejakého českého investora. Takže ja som zacitoval z Pravdy. Takže je pravda, čo som povedal, je to pravda, vybav si to so svojím štátnym tajomníkom. Druhá vec. Ja som ako spoločný spravodajca, Lojzo, nevravel, že sme sa na niečom dohodli. Ja som teraz ako poslanec povedal, že bude lepšie, ak ten zákon neprijmeme, nie ako spravodajskú informáciu. A je pravda, že aj takí poslanci, ktorí nám nadávajú do darmožráčov, už na výbory nechodia. Jednoducho dlabú na prácu výborov a tuto robia všelijaké maškarády, ale svojím spôsobom sa nezaujímajú o občanov preto, lebo ak by sa zaujímali o občanov, tak takýto zákon, ktorý má vplyv na to, koľko budú platiť ľudia za energie, myslím, toto je práca nás poslancov, aby sme eliminovali to, čo sa eliminovať dá v cenách energie. A preto nepodporím zákon o energetike, ten mi až tak neprekáža. Ale nepodporím ho preto, lebo zákon o regulácii sieťových odvetví podporiť nemôžem, lebo ten je rýdzo proti ľuďom. A ten podporiť nemôžem. A preto nepodporím systém regulácie. A preto nepodporím ani zákon o energetike, lebo sú spolu dvojičky. To nejde, že energetiku pustíme a ÚRSO nepustí... (Prerušenie vystúpenia časomerom.)
26. schôdza NR SR - 10.deň - A. dopoludnia
Dátum: 2011-12-14
Poslanec: Janiš, Stanislav (SDKÚ – DS)
Druh vystúpenia: Vystúpenie s faktickou poznámkou

14. Ďakujem za slovo, ďakujem aj za faktické pripomienky. Pán kolega Blanár, ste síce vlastníkom alebo zriaďovateľom štyroch vúckarských nemocníc v Žilinskom kraji, ale mám dojem, že neviete, čo riadite. Neviete, čo riadite. A vôbec neviem, prečo sa bojíte pravidiel, poriadku ako čert svätenej vody. Veď by to pomohlo Žilinskému kraju a všetkým vašim štyrom nemocniciam, kde je samosprávny kraj Žilina zriaďovateľom. Veľmi radi hovoríte o našom vládnutí 2002 - 2006, ale úplne sa vyhýbate svojmu vládnutiu 2006 - 2010. To si myslíte, že toto sa dá len tak ľahko vymazať? Ja som rozprával fakty a objektívne a nešetril som ani súčasné ministerstvo, ale nešetrím ani vás, lebo na to zdravotníctvo sa treba ozaj pozrieť zvrchu a ozaj treba eliminovať politické vplyvy. A ozaj, či ste to vy, alebo sme to my. Ale prečo sa bojíte obchodných spoločností? Preto lebo fakt tie príspevkové organizácie sú ľahkou korisťou pre všetkých supov okolo zdravotníctva. A vy dobre viete, aj jeden a druhý, ktorý ste reagovali, aj pán bývalý riaditeľ Sociálnej poisťovne, čo to je za peniaze. A ak štát, ak my nenastavíme tie pravidlá tak, aby tieto peniaze boli manažované čo najefektívnejšie, tak je to aj naša prehra. A je to hlavne prehra pacientov. A či skrachuje alebo či bude v dlhoch príspevková organizácia, zopakujem to, alebo obchodná spoločnosť, je vždy na vlastníkovi, ako sa s tým vysporiada. Tak nestrašte s obchodnými spoločnosťami.
16. schôdza NR SR - 9.deň - B. popoludní
Dátum: 2011-04-05
Poslanec: Jahnátek, Ľubomír (SMER - SD)
Druh vystúpenia: Vystúpenie s faktickou poznámkou

55. Ďakujem pekne za slovo. Pán kolega Janiš, za predchádzajúce obdobie štyroch rokov, čo som bol minister hospodárstva, bol ste často mojím sparring partnerom pri televíznych diskusiách a v podstate nenašiel sa nikdy žiadny odvážny, vtedy opozičný poslanec alebo minister. Ja som vždy volal, aby prišiel nejaký minister na diskusiu, nenašiel sa. Ale dávali vás a skúsenosť moja z tých diskusií bola, že aj som chápal, prečo vás dávajú. Lebo vy ste hocijakú demagógiu, hocijakú lož bez mihnutia oka strelil pred kamery a bolo vám jedno, aký bude dôsledok, lebo bol ste opozičný politik. A ja som to aj tak chápal, že ako opozičný politik máte možnosť si prilepšovať argumenty a bral som to ako politickú súťaž. Čiže, bolo to v poriadku. Ale dnes, pán kolega, vy ste predseda hospodárskeho klubu a od vás by sa, hospodárskeho výboru, a od vás by sa vyžadovalo už hovoriť minimálne pravdu. Už len kvôli tomu, že už ste v koalícii a už máte všetky argumenty v rukách, alebo si ich môžete získať. Preto vám verejne vyhlasujem, že tu klamete v parlamente a klamete alebo ste klamal vo vašom vystúpení v niektorých konkrétnych faktoch. Povedal ste, že za to sa teplárne dostávali do straty, lebo sme im neumožnili odpisovať investície. Veľký omyl, pán kolega. My sme práve zmenili regulačnú politiku za vlády Roberta Fica, kedy sa práve len odpisy z investícií na technologické celky, ktoré súvisia s reguláciou, mohli odpisovať a dávali sa do výšky odpisov. Čiže toto mohlo ísť do oprávnených nákladov, to, čo má každý normálny podnik. Čiže odpisy investícií do oprávnených nákladov boli zavedené za našej éry. Pre ozrejmenie pamäti, za vašej éry sa tam mohli dávať chaty, "auťáky", byty a domy, ktoré sa kupovali pre zahraničných manažérov, dokonca aj náklady na kúpu. (Prerušenie vystúpenia časomerom.)
16. schôdza NR SR - 9.deň - B. popoludní
Dátum: 2011-04-05
Poslanec: Jahnátek, Ľubomír (SMER - SD)
Druh vystúpenia: Vystúpenie s faktickou poznámkou

21. Ďakujem pekne za slovo. Pán podpredseda parlamentu Fico, je veľmi dôležité, aby sa pravda na pôde tohto parlamentu hovorila a samozrejme veľmi nepríjemné pre tých, ktorí spôsobili krivdy, aby ich aj počúvali. Preto sa nenechajte ani v ďalších diskusných príspevkoch nejak miasť ľuďmi typu pána Kaníka, ktorý len za chvíľu, čo pôsobil na ministerstve práce, sociálnych vecí a rodiny, spôsobil ústavný problém, že zobral dôchodky invalidom, doslova im zobral barle, štát to prehral na Ústavnom súde a museli sme to doplatiť počas našej vlády. (Potlesk.) (Hlasy z pléna.) Nemôže vás uraziť taký človek, ktorý nevie predložiť ani návrh na hlasovanie v tomto parlamente (Potlesk.), ktorý spôsobí taký zmätok, že ho bude musieť riešiť Ústavný súd. A tak sto vás nemôže uraziť ani človek, ktorý pri riešení štrukturálnych fondov urobil podvod za 150 mil. korún, vzhľadom na, teda pri prideľovaní svojmu bratovi a jemu a prehral ešte aj druhý odstupňujúci súd. (Potlesk.) (Hlasy z pléna.) Čiže takíto ľudia vás nemôžu uraziť. (Potlesk.) (Hlasy z pléna.) Takisto vás nemôžu uraziť ani politické brojleri, ktorí došli do parlamentu a sú múdri. Nemôžu vás uraziť ľudia, ktorí ani nevedia, že pri odchode vašej vlády bola zadlženosť Slovenska 36 % a teraz je 48 %. Takže pán Matovič vás nemôže takisto uraziť. (Potlesk.)
16. schôdza NR SR - 5.deň - B. popoludní
Dátum: 2011-03-29
Poslanec: Jahnátek, Ľubomír (SMER - SD)
Druh vystúpenia: Vystúpenie s faktickou poznámkou

10. Ďakujem pekne za slovo, pán podpredseda. Ja sa chcem vyjadriť aj k zákonu ako celku, aj k tým dvom rozpravám. V podstate tento zákon sumarizuje rôzne dielčie normy a úpravy v oblasti obnoviteľných zdrojov energie a definuje aj nové typy obnoviteľných zdrojov energie a definuje ich podstatu a takisto systém ich podpory Myslím si, že je veľmi dôležité, že už pri predkladaní tohto návrhu zákona sa zachytili dve základné skutočnosti, ktoré sú veľmi podstatné. Prvá je tá, ktorú definoval pán poslanec Janiš, to je oblasť bioplynu, ktorá by pri nekontrolovanom spôsobe a pri nízkej efektívnosti využitia bioplynu alebo biomasy na bioplyn a neskôr na elektrinu, kde sa odhaduje len asi 40-percentná konverzia, by mohol znamenať taký istý problém z hľadiska nákladov na podporu, ako dnes predstavuje solár. Čiže je veľmi dôležité, že toto sa zachytilo už pri predkladaní tohto zákona. A, samozrejme, chcel by som podporiť aj kolegu Jurčíka, lebo veľmi dobre zachytil tú administratívnu náročnosť, ktorá by mohla vzniknúť pri preukazovaní pôvodu biozložky do biopaliva, a myslím si, že pokiaľ súčasná vláda hovorí o znížení administratívneho zaťaženia, tak je potrebné, aby sa tento pozmeňovací zákon(návrh) aj dostal do zákona ako takého, lebo tým pádom minimálne na určitú prechodnú dobu zjednodušíme systém priznávania biozložky pre výrobcov, samozrejme, toto sa neskôr môže precizovať, ale pre... (Prerušenie vystúpenia časomerom.)
16. schôdza NR SR - 4.deň - A. dopoludnia
Dátum: 2011-03-25
Poslanec: Jahnátek, Ľubomír (SMER - SD)
Druh vystúpenia: Vystúpenie s faktickou poznámkou

84. Ďakujem pekne za slovo. Pán kolega Záhumenský, znovu ste dokázal vo svojom vystúpení, že problematike obchodných reťazcov a problematike slovenských výrobcov potravín sa rozumiete ako málo kto z tejto ctenej sály a skutočne patríte k špičkovým odborníkom v tejto problematike. Je len škoda, že si váš príhovor nevypočuli vedúci predstavitelia rezortu poľnohospodárstva a rezortu hospodárstva, lebo myslím si, že tie argumenty, ktoré ste uviedli, boli tak dôležité a tak relevantné, že na základe takýchto dôkazov a takýchto argumentov sa dá skutočne veľmi ľahko rozhodnúť, či daný zákon je potrebné, alebo nie je potrebné zrušiť. Ja vám doporučujem, aby ste si vyžiadal záznam, videozáznam z vášho vystúpenia a poslal ho vedúcim predstaviteľom oboch rezortov, teda aj poľnohospodárstvu, aj hospodárstvu, a pribaľte im, prosím vás, k tomu aj nejaké pero a poznámkový blok, aby si vedeli urobiť z toho vystúpenia aj nejaké poznámky, lebo skutočne tie argumenty boli absolútne relevantné. A nedajte sa mýliť opakovanou lžou, ktorá tu odznieva, lebo myslím si, že veľa rečníkov, ktorí vystúpili, hlavne zo súčasnej koalície na pravej strane, nemajú žiadne skúsenosti z obchodných reťazcov. Ja som do obchodných reťazcov dodával a viem, aké zmluvy boli a aké podmienky boli. Takže, páni, najprv si to vyskúšajte a potom kritizujte. Ďakujem.
16. schôdza NR SR - 4.deň - A. dopoludnia
Dátum: 2011-03-25
Poslanec: Jahnátek, Ľubomír (SMER - SD)
Druh vystúpenia: Vystúpenie s faktickou poznámkou

58. Ďakujem pekne. Pán poslanec Muránsky, ja tiež chcem povedať, že ste ma príjemne prekvapil s vašou argumentáciou k tomuto zákonu. Pán poslanec, nikto netvrdí, že súčasne platný zákon o obchodných reťazcoch je dokonalý. Je na ňom čo zlepšovať a vývoj vždy donesie nové prvky, ktoré treba implementovať do legislatívy, aby sa skutočne tá rozpínavosť a tá neférová hra, ktorá zo strany reťazcov funguje, aby sa obmedzovala, aby sa utlmovala. Tak ako ste povedal, keby bolo prišlo ministerstvo hospodárstva s novým zákonom, s vylepšeným, alebo s doplňujúcim zákonom, alebo s novelou zákona, nemám žiadny problém podporiť takýto vládny návrh, ale musela by byť nejaká norma na stole. Len ministerstvo hospodárstva a strana SaS prišla len s jedným - odstrániť, zrušiť, zničiť, nepoužiť. To je zlá taktika. Keď niečo chcem zrušiť, musím priniesť nejakú alternatívu, na základe ktorej to vylepším. Nenechajte sa mýliť takýmito názormi, ako tu pred chvíľou odzneli napríklad zo strany SDKÚ, že viaže sa to len na slovenských výrobcov. Ten zákon hovorí o všetkých dodávateľoch, o všetkých. To je jedno, či je to poľský, rakúsky, z Malty alebo z Južnej Kórey. Na všetkých platia tie ochranné opatrenia a ten obchodný reťazec ich nemôže vydierať za listovanie, za uloženie tovaru, za rôzne promotion akcie a podobné veci. Čiže je to ochrana všetkých dodávateľov a nielen slovenských. Samozrejme, je tam podtón aj na slovenských výrobcov, ale a priori tento zákon rieši problematiku obchodných reťazcov bez rozdielu na to, odkiaľ ten dodávateľ... (Prerušenie vystúpenia časomerom.)
16. schôdza NR SR - 3.deň - B.dopoludnia
Dátum: 2011-03-24
Poslanec: Jahnátek, Ľubomír (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo. Ja by som chcel reagovať na pána kolegu Chrena. Pán kolega, ja som tie slová, že ste krátko boli na ministerstve hospodárstva... (Reakcia z pléna.) Prepáčte. Ja som skutočne tie slová, ktoré som hovoril, že ste tam boli krátko a nestihli ste zaregistrovať celú tú legislatívnu šírku problematiky energetiky, myslel v dobrom. Pokiaľ sa vás to dotklo, verejne sa vám ospravedlňujem. Čo sa týka odborných záležitostí, samozrejme, my dvaja asi budeme dlho nad rôznymi nuansami rozprávať, lebo sme asi z tej skupiny poslancov, ktorí vedia o tej problematike aj niečo povedať a vedia, o čom to tam je. Čiže tá vecná diskusia je v poriadku. Viete, problém je základný. To, čo ste dneska vy nastolili, čo by sa malo všetko urobiť, tak to bolo treba urobiť. Dneska sme v nejakom štádiu a ten čas nám ušiel. A skutočne ja si myslím dneska, keď sa vám podarí model vlastníckeho ambandlingu, ja vám osobne zatlieskam. Vážne vám zatlieskam, keď urobíte vlastnícky ambandling. Len ja si myslím, že je už časovo nereálny. To je tak náročný proces, že si myslím, že je to už len labutia pieseň. Čiže buďme skutočne tuto realisti. A čo sa týka už tej vypnutej poznámky, že budem kritizovať Nemcov a Francúzov, teda Sarkozyho a Merkelovú , iné by som vám povedal na adresu Francúzov a Nemcov. Francúzi a Nemci idú v rámci implementácie tzv. 3. energetického balíka skopírovať slovenský model, kde orgány nezávislého regulačného úradu bude menovať prezident republiky, tak ako je to na Slovensku. (Potlesk.)
24. schôdza NR SR - 4.deň - A. dopoludnia
Dátum: 2011-10-19
Poslanec: Jarjabek, Dušan (SMER - SD)
Druh vystúpenia: Vystúpenie s faktickou poznámkou

No tak ja neviem. Ja mám taký pocit, ako keby sa tuná nič neudialo ten minulý týždeň, ako keby tuná bola nejaká taká idylka koaličná, alebo keď chcete, je koalično-opozičná. Vláde bola vyslovená nedôvera. A to všetko nestačí ministrovi financií na to, aby nepredložil takýto zákon, ktorý úplne jasne zaväzuje budúcu vládu, v ktorej s najväčším predpokladom on už nebude. Toto všetko nestačí ministrovi financií na to, aby predložil zákon, proti ktorému je 90 % starostov a primátorov. Tak ja mám taký pocit, že ústava by mala v tomto prípade riešiť ďalšiu vec, ktorá nie je doriešená, cez to všetko, keď bola vyslovená vláde nedôvera a minister financií to nepochopil, no tak aby bola vyslovená nedôvera ešte aj ministrovi financií, a to vyslovovaná dovtedy, kým to konečne pochopí. Ďakujem za pozornosť.
22. schôdza NR SR - 5. deň - B. popoludní a 23. schôdza NR SR - 1. deň - B. popoludní
Dátum: 2011-09-14
Poslanec: Jarjabek, Dušan (SMER - SD)
Druh vystúpenia: Vystúpenie s faktickou poznámkou

449. Pán kolega, pán poslanec, strašne ťažké je byť vtipný o štvrť na päť ráno, fakt. Môžete sa pokúšať, o čo chcete, jednoducho to nejde. Ja som celkom nerozumel, čo ste tým vaším prejavom chceli povedať, či to mala byť oslavná óda, či vlastne čo to bolo? Uvedomil som si, že nepriamo ste priznali, že za vlády Ivety Radičovej sa kradne, aj keď málo, to je pre mňa ako veľký posun v tom všetkom, čo tu zaznelo. No a vy ste všeličo pospomínali, ten váš prejav by sa dal nazvať asi "Od Radičovej smerom k Churchillovi". Inak naozaj bolo tam toho veľmi veľa. No a aby som vás parafrázoval na záver, pán poslanec, zachraňujete štát, ale ľudia vám mrú, to si uvedomte! Ďakujem za pozornosť. (Potlesk.)